remission dhomicide perpetue
par leonart pierson
charles etc savoir faisons a tous presens et avenir nous avoir
receu lumble supplication de leonard pierson contenant comment
* il y a vingt ans ou environ que ledit suppliant sen alloit avecques
son pere a la ducasse du villaige de la chappelle saint laurens
empres grez veoir leur parens et amis comme il est de coustume
ou illecques environ le soir ainsi que ledit suppliant revenoit avecques
song pere pour aller a leur maison ils trouverent ung nomme reel
estant a lhuys dune maison dequoy icelluy reel ne se osoit
montrer sur les rues a cause quil estoit homicide et mauvais
garson et aussi pour ce que ledit suppliant estoit sergant du
bailly de notre rommant pays de brabant qui pour lors estoit
bernard dorlay dont ledit reel dist audit suppliant lienard
* remarque dans la marge :
zy verantwoordt
vanden amenden
venez boire ung cop a moy voulentiers respondist icelluy suppliant
et a lors quant ledit suff suppliant fut entre en la maison
ledit reel luy donnoit a boire en disant traistre tu es icy venu
pour moy prendre mais encores ne ma tu point et tira son
bracquemart et commenca a frapper sur ledit suppliant tellement
que icelluy suppliant receut deux plaies avant quil se deffendist
et incessamment frappoit apres ledit suppliant tellement
que force fut audit suppliant de soy deffendre et le cuydoit
ledit suppliant prendre prisonnier touteffoys ledit suppliant
luy donnist ung coup de daggue en la teste tellement
que dudit coup endedens troys moys ledit reel par mauvaise
garde termina vie par mort a quy dieu face mercy duquel
cas ledit suppliant a fait paix et satisffaction a la partie
interessee laquelle sest laissee contenter pour peu de
chose pour ce que ledit deffunct avoit commence ledit debat
et aussi quil estoit mauvais garcon et quil ne faisoit point
dhonneur a ses parens et amys et aussy ledit suppliant
a fait certains voyaiges apaine de corps pour ce quil navoit
point de puissance pour les rachater duquel cas et mesus
ledit suppliant a obtenu dudit bernar dorlay pour
lors bailly de note rommant pays de brabant et aussi que
ledit suppliant estoit de serment a luy et que ledit hommd
hommicide estoit advenu pour loffice mais par povrete
et negligence ledit suppliant na point eu ne obtenu lettres de remission
dudit bernard dorlay et en oultre est il advenu que depuis
demy an ou environ ledit suppliant estoit au lieu de lymale
a la taverne avecques les mayeur et eschevins dillecques ou
il survint apres boire une question entre ung nomme pasquo
du kocletz et le filz dudit suppliant et commencerent a
frapper lung sur lautre dequoy ledit suppliant alloit
requerir son filz par les cheveulx et le reboutist dedens
la maison mais tantost apres recommencerent a frapper
lung apres lautre dequoy ledit suppliant print ung baston
pour se saulver des coupz et pour aller entre deux ce non
obstant ledit pasquo donnist un coup de sa dague sur la
teste dudit suppliant et luy feist une grant playe et ce
temps pendant le filz dudit suppliant donnist un coup
dung bracquemart sur la teste dudit pasquo tellement
que dudit coup ledit pasquo dedens huit jours apres
termina vie par mort dont dieu ait lame pour lequel
cas ledit suppliant a aussi fait paix et satisfaction a sa partie
interessee mais pour occasion diceulx cas et mesus il sest absentey
de notredit rommant pays de brabant et luy en conviendroit demourer
absent et finer ses jours ailleurs miserablement et en grant
povrete se notre grace ne luy estoit sur ce impartie pour laquelle
il nous a tres humblement supplie et requis pour ce est il
que nous ces choses considerees ayant pitie et compassion dudit
povre suppliant et luy vueillant en ceste partie preferer grace
et misericorde a riguer de justice audiit leonard pierson suppliant
avons ou cas dessusdit quicte et pardonne quitons remectons
et pardonnons de notre certaine science et grace especial par ces
presentes. les fait et cas dessusdits avec toute paine amende et
offense corporelle et criminelle esquelz pour cause et
occasion des choses devant dictes leurs ciconstances et dependences
ou aucunes dicelles il peut avoir offense mesprins ou estre
encouru envers nous et justice en aucune maniere et
lavons quant a ce restitue et restituons a ces bonne fame et
renommee en notredit pays de brabant et a ses biens non confisquez
saucuns en y a en la forme et maniere comme il estoit avant
ladvenue desdits cas et mesus en imposant sur ce silence perpetuel
a notre procureur generael en brabant et a tous noz autres justiciers
et officiers quelzconques satisfaction toutefvoyes faicte
premierement et avant toute euvre a la partie interessee
se faute nest civilement tant seulement et parmy ce
aussy que ledit suppliant sera tenu de amender envers nous
civilement ledit cas et mesus selon lexigence du cas et la
faculte de ses biens et aussi de payer les despens de la
justice faiz et a faire a cause de ce a larbitrage et
tauxacion de noz amez et feaulx les chancellier et gens
de notre conseil ordonne en notredit pays de brabant lesquelz
avons a ce commis et commetons par cesdits presentes sy donnons
en mandement a iceulx noz chancellier et gens du conseil en brabant
qui appellez ceulx qui pour se feront a appeler ils procedent ou
facent proceder bien et deuement a la verification et interinement
de ces presentes selon sa forme et teneur a larbitrage et
tauxation dedits amende civile et despens ainsi quil appartiendra
et ce fait ils le bailly de notredit rommant pays de brabant
leurs lieutenant et chacun deulx endroyt soy et sicomme a luy
appartiendra facent seuffrent et laisent ledit leonard
pierson suppliant de nosdites presente grace remission quictonce
et pardon et de tout le contenu en cesdits presentes playnement
paisiblement et perpetuellement jouyr et user sans luy faire ou
donner ne souffrir estre senechal de brabant maire de
louvain amman de bruxelles escoutettes danvers et de
boisleduc et tous autres nos justiciers officiers et subgectz
de notredit pays de brabant leurs lieutenants et chacun deulx endroit
soy et sicomme a luy appartiendra facent seuffrent et laissent
ledit leonard pierson suppliant de nosdits presente grace remission
quictance et pardon et de tout le contenu en cedits presentes
playnement paysiblement et perpetuellement jouyr et user
sans luy faire ou donner ne souffrir estre fait mis ou
donner ores ne pour le temps avenir en corps ne en
biens quelque destourbier ou empeschement au contraire
aincois se son corps ou aucuns de sesdits biens non
consisgnez estoient ou sont pour les cas dessusdit arrestez
ou empeschez les mectez ou faictes mectre incontinent
et sans delay aplaine et entiere delivrance car ainsi nous
plaist il et affin que ce soit chose ferme et estable
a tousjours nous avons fait mectre notre seel a ces presentes
saulf en autres choses notre droit et lautruy donne en
notre ville de bruxelles ou mois de janvier lan mil
cincq cens et dixhuit selon le stile de notre court de
brabant et de notre regne le tiers et ainsi estoit
escript sur la plicque par le roy en son conseil et signe
boudewyns et encoires visa
collationne a
l’original par moy
n. starte